Temeljem članka 17. stavak 1. podstavak 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22) te članaka 28. i 29.  Statuta Općine Pojezerje  („Službeni glasnik Dubrovačko-neretvanske županije“  broj 6/13, 5/18 i 22/21 ), a na prijedlog načelnika Općine Pojezerje, Općinsko vijeće Općine Pojezerje, na svojoj 8. sjednici održanoj dana 03.08.2026. godine donijelo je
SMJERNICE

za organizaciju i razvoj sustava civilne zaštite 
               na području Općine Pojezerje za razdoblje 2026.-2029. godine
1. Definiranje sudionika sustava civilne zaštite

Prema Zakonu o sustavu civilne zaštite (Narodne novine broj 82/15, 118/18, 31/20, 20/21 i 114/22), članak 20., sudionici sustava su:

· Stožer civilne zaštite

· operativne snage vatrogastva

· operativne snage Hrvatskog Crvenog križa

· operativne snage Hrvatske gorske službe spašavanja

· udruge

· postrojbe i povjerenici civilne zaštite

· koordinatori na lokaciji

· pravne osobe u sustavu civilne zaštite.

       U cilju učinkovitog i racionalnog izvršavanja zadaća Općina Pojezerje treba definirati resurse i donijeti potrebne dokumente te provesti usklađivanje djelovanja svih snaga.

2. Opremanje, osposobljavanje i usavršavanje operativnih snaga

a) Službe i pravne osobe koje se zaštitom i spašavanjem bave u okviru svoje redovite djelatnosti
Službe i pravne osobe koje se zaštitom i spašavanjem bave u okviru svoje redovite djelatnosti predstavljaju okosnicu sustava zaštite i spašavanja na području općine. Službe i pravne osobe koje imaju zadaću u sustavu imaju obvezu uključivanja u sustav zaštite i spašavanja kroz svoju redovitu djelatnost.

b) Dobrovoljna vatrogasna društva

Vatrogasna društva (DVD Pojezerje) sudjeluju u provedbi preventivnih mjera zaštite od požara i eksplozija, gašenju požara i spašavanju ljudi i imovine ugroženih požarom i eksplozijom, pružanju tehničke pomoći u nezgodama i opasnim situacijama te obavljanju i drugih poslova u nesrećama.

Broj, vrsta, opremljenost i veličina vatrogasnih postrojbi određena je Planom zaštite od požara na temelju Procjene ugroženosti od požara na području Općine Pojezerje. Procjena ugroženosti i Plan zaštite od požara su iz 2013. godine, a zakonska usklađenja rade se svakih 5 godina.
c) Stožer civilne zaštite Općine Pojezerje

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija, ranog upozoravanja o mogućnostima velike nesreće i katastrofe, razvija plan djelovanja sustava civilne zaštite, obavlja poslove informiranja javnosti i predlaže donošenje odluka o prestanku provođenja mjera i aktivnosti sustava civilne zaštite.
d) Udruge građana od značaja za zaštitu i spašavanje

Na području Općine Pojezerje nema registriranih udruga građana koje bi predstavljale značajni potencijal za uključivanje u sustav.

e) Postrojba civilne zaštite opće namjene
Postrojba civilne zaštite opće namjene je poseban formacijski sustav za obavljanje zadaća u zaštiti i spašavanju stanovništva i materijalnih dobara od elementarnih nepogoda, nesreća, katastrofa i ratnih djelovanja koje bi se upotrijebile kada redovne snage, koje se u okviru svoje djelatnosti bave zaštitom i spašavanjem, ne mogu udovoljiti obvezama spašavanja u novonastaloj situaciji.

Ustroj i broj pripadnika postrojbe Civilne zaštite Općine Pojezerje (postrojba opće namjene) određen je temeljem Procjene ugroženosti stanovništva, materijalnih i kulturnih dobara i okoliša i Plana zaštite i spašavanja i Plana civilne zaštite Općine Pojezerje-usklađenje 1, (ukupno 12 članova). Za postrojbu je nabavljeno 20 reflektirajućih prsluka, a zatražit će se i izraditi iskaznice pripadnika civilne zaštite.
f) Povjerenici civilne zaštite

Povjerenici civilne zaštite su dio sustava civilne zaštite na području općine čija je dužnost sudjelovati u organiziranju i provođenju mjera civilne zaštite koje su utvrđene Planom zaštite i spašavanja i Planom civilne zaštite Općine Pojezerje – usklađenje 1.
Broj povjerenika civilne zaštite i njihovih zamjenika određen je temeljem Procjene ugroženosti stanovništva, materijalnih i kulturnih dobara i okoliša Općine Pojezerje-usklađenje 1,
te Procjenom rizika od velikih nesreća za Općinu Pojezerje i Planom djelovanja civilne zaštite.
3. Provođenje pojedinih mjera sustava

a) Sklanjanje

Na području Općine Pojezerje nije izgrađeno niti jedno sklonište u smislu definicije skloništa kao sredstva za kolektivnu zaštitu koja po svojoj funkcionalnosti, konstrukciji i oblikovanju štiti ljude od pojedinih elementarnih nepogoda i raznovrsnih sredstava napada.

b) Uzbunjivanje

Uzbunjivanje stanovništva i informiranje o vrsti i razmjerima ugroze u nadležnosti je Državne uprave za zaštitu i spašavanje-Područni ured Dubrovnik, koji postupa sukladno Pravilniku o uzbunjivanju stanovništva

4. Izvršavanje zadaća općine u mjerama zaštite od požara

Program aktivnosti u provedbi posebnih mjera zaštite od požara od interesa za Republiku Hrvatsku donosi Vlada Republike Hrvatske svake godine te je potrebno izvršiti razradu prema zadaćama koje će donijeti Vlada Republike Hrvatske za naredne godine.
5. Zaštita okoliša

Nacionalnom strategijom zaštite okoliša i Nacionalnim planom djelovanja na okoliš donesene su odrednice i usmjerenja za dugoročno upravljanje okolišem u skladu s ukupnim gospodarskim, društvenim i kulturnim razvojem, kao i osnove za usklađivanje gospodarskih, tehničkih, znanstvenih, obrazovnih, organizacijskih i drugih mjera sa ciljem zaštite okoliša.

Republika Hrvatska donijela je Zakon o održivom gospodarenju otpadom a općina je izradila Plan gospodarenja otpadom Općine Pojezerje za razdoblje 2021.-2026. godine, za koji je 19. srpnja 2021. godine dobila prethodnu suglasnost Upravnog odjela za zaštitu okoliša, imovinsko-pravne i komunalne poslove Dubrovačko-neretvanske županije.
6. Suradnja na polju zaštite i spašavanja

Suradnja na polju zaštite i spašavanja ima za cilj razmjenu iskustava, podataka, znanja i vještina sa odgovarajućim institucijama zaštite i spašavanja iste razine.

U tu svrhu potrebno je uspostaviti kontakte i suradnju sa susjednim gradovima i općinama (Grad Ploče, Grad Vrgorac, Općina Kula Norinska i Općina Ljubuški-Republika Bosna i Hercegovina).

7. Financiranje sustava zaštite i spašavanja

Financiranje sustava zaštite i spašavanja predviđeno je Proračunom Općine Pojezerje za 2026. godinu, s projekcijom za 2027. i 2028. godinu.

